ทองปิดร่วง 51.3 ดอลล์
สัญญาทองคำตลาดนิวยอร์กปิดร่วงลงกว่า 51 ดอลลาร์ เหตุตลาดผิดหวังเฟดเมินใช้ QE3
15 มี.ค. 2555

สัญญาทองคำตลาดนิวยอร์กปิดร่วงลงกว่า 51 ดอลลาร์ เหตุตลาดผิดหวังเฟดเมินใช้ QE3 
สัญญาทองคำที่ตลาด COMEX (Commodity Exchange) ส่งมอบเดือนเม.ย.ดิ่งลง 51.3 ดอลลาร์ หรือ 3% ปิดที่ 1,642.9 ดอลลาร์/ออนซ์ หลังจากเคลื่อนตัวในช่วง 1652.0 - 1642.9 ดอลลาร์
สัญญาทองคำร่วงลงหลังจากคณะกรรมการกำหนดนโยบายของธนาคารกลางสหรัฐ (เอฟโอเอ็มซี) ไม่ได้ส่งสัญญาณว่าจะมีการใช้มาตรการ QE3 ในการประชุมครั้งล่าสุดเมื่อวันอังคารที่ผ่านมา โดยคณะกรรมการเฟดเพียงแต่ย้ำว่าจะตรึงอัตราดอกเบี้ยที่ระดับต่ำเป็นพิเศษไปจนถึงสิ้นปี 2557 และจะ ยังคงดำเนินโครงการขยายกำหนดเวลาการไถ่ถอนหลักทรัพย์ที่เฟดถือครองอยู่ออกไป ตามที่ได้ประกาศไว้ในเดือนก.ย. 2554
นอกจากนี้ การที่สกุลเงินดอลลาร์แข็งค่าขึ้นยังสร้างแรงกดดันให้กับสัญญาทองคำอีกด้วย โดยสกุลเงินดอลลาร์สหรัฐพุ่งขึ้นแข็งแกร่งสุดในรอบ 11 เดือนเมื่อเทียบกับเงินเยน และแข็งแกร่งสุดในรอบ 1 เดือนเมื่อเทียบกับสกุลเงินยูโร ในการซื้อขายที่ตลาดปริวรรตเงินตรานิวยอร์กเมื่อคืนนี้ หลังจากเฟดปรับเพิ่มคาดการณ์แนวโน้มเศรษฐกิจ
ส่วนสัญญาพลาตินัม แม้ว่าร่วงลงเมื่อคืนนี้ แต่ก็ยังมีมูลค่าสูงกว่าราคาทองคำในเวลานี้ ซึ่งตรงข้ามกับทิศทางในช่วงกลางปี 2554 ที่ราคาทองคำมีมูลค่าสูงกว่าพลาตินัม